Diari Oficial de la Generalitat Valenciana


Sumari del DOGV 3626, del 16-11-1999 (1999/9355)

Informació pública de l'alternativa tècnica de programa comprensiva del projecte d'urbanització del polígon E-3 del pla parcial de les platges d'Almardà.
---------------------------------------------------------------------------------------------------------------------------------------------------------

### Dades del document

Número de DOGV
:   3626

Data del DOGV
:   16-11-1999

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1999/9355


Organisme emissor
:   Ajuntament de Sagunt

Tipus de document
:   Anunci

Informació pública de l'alternativa tècnica de programa comprensiva del projecte d'urbanització del polígon E-3 del pla parcial de les platges d'Almardà. [1999/F9355]
  
Per mitjà d'aquest edicte, es fa saber que amb data 6 d'octubre de 1999 l'alcalde president, en virtut de les atribucions que li confereix la legislació vigent, ha dictat la següent resolució d'Alcaldia:
  
1. Vist que mitjançant un acord de la Comissió de Govern, de data 9 de gener de 1991, es va adjudicar als senyors Fernando Juan Samper i Celso Varela Galán l'encàrrec de redacció del projecte d'urbanització del polígon E-3 del pla parcial de les platges d'Almardà.
  
2. Vist que en data 23 de desembre de 1998, registre d'entrada número 14.635, es presenta el projecte d'urbanització del polígon abans mencionat, redactat pels arquitectes Fernando Juan Samper i Celso Varela Galán, amb un pressupost general de 254.119.069 pessetes (cent quaranta-set milions set-centes vint mil quatre pessetes).
  
3. Vist que sobre el projecte esmentat han emés informe els serveis tècnics municipals del Departament de Projectes i Obres en data 31 de març de 1999, i en relació amb els vials que es projecten, s'hi informa:
  
3.1. Haurà d'aportar la descripció detallada de les unitats d'obra, així com dels materials que conformen els vials (rastells, rigoles, escocells, zones d'aparcaments, solars, etc.).
  
3.2. Haurà d'aportar la secció transversal dels vials en les quals s'ubiquen i dimensionen les unitats d'obra que els componen.
  
3.3. Abans de l'inici dels treballs haurà d'incorporar-se a l'expedient un exemplar visat del projecte que ara es presenta. Les obres que s'han d'executar s'inclouen en l'àmbit d'aplicació del Reial Decret 1.627/1997, de 24 d'octubre, pel qual s'estableixen disposicions mínimes de seguretat i salut en les obres de construcció, cosa per la qual s'haurà d'incorporar, com a document que formarà part del projecte, l'estudi de seguretat i salut ajustat al contingut d'aquest reial decret.
  
4. Vist que en data 22 de març de 1999 l'enginyer industrial de l'Oficina Tècnica d'Obres emet informe sobre el projecte esmentat, amb les deficiències que s'han observat en les obres d'abastiment d'aigua i clavegueram:
  
a) Haurà d'indicar-se el diàmetre de les conduccions existents als punts on es preveu l'alimentació a la xarxa d'abastiment d'aigua projectada, justificant que serà possible realitzar aquestes connexions.
  
b) A fi d'unificar criteris respecte a altres actuacions prèvies, s'haurà de projectar una canonada d'abastiment d'aigua de diàmetre 200 mil·límetres per la vorera que recau al vial VDL.
  
c) Hauran d'evitar-se els ramals cecs a la xarxa d'abastiment d'aigua, així com els encreuaments de calçada de les connexions, i hauran de discórrer en general les canonades per ambdós costats dels carrers. També s'hauran d'afegir vàlvules de tall, de manera que una avaria en una canonada no implique el tancament de les canonades a què connecta, així com perquè es puguen aïllar les derivacions per a reg.
  
d) Les derivacions per als hidrants seran independents de les derivacions per a la xarxa de reg, i mantindran una separació entre hidrants inferior a 200 metres.
  
e) La canonada d'abastiment d'aigua ha de quedar en calçada amb un recobriment d'un metre, i en cas de no ser això possible s'haurà de protegir convenientment, raó per la qual s'haurà de corregir el plànol número 9, «Bulbs d'instal·lacions», així com les partides corresponents del pressupost.
  
f) S'han pressupostat sis unitats de fornícula i comptador d'aigua, si bé en el plànol de xarxa d'abastiment d'aigua figuren set unitats.
  
g) Les connexions d'abastiment d'aigua hauran de disposar de vàlvula de comporta amb tancament elàstic, del mateix tipus que les de la xarxa de distribució.
  
h) La justificació dels diàmetres de la xarxa d'abastiment hauria de complementar-se calculant les pèrdues de càrrega en els diferents ramals, i la pressió resultant en els punts de consum. Així mateix, s'haurà de calcular el consum de les instal·lacions per a reg en funció dels elements instal·lats, determinant el calibre del comptador necessari en cada derivació per a reg.
  
i) El diàmetre mínim de la xarxa de clavegueram haurà de ser en general 400 mil·límetres, i s'haurà de comprovar mitjançant càlculs que, amb els pendents previstos, s'obtenen en tots els ramals velocitats compreses entre 0,6 i 3 metres per segon. Per a realitzar els càlculs justificatius de les xarxes d'abastiment d'aigua i clavegueram, haurien d'indicar-se els habitatges que connecten a cada ramal.
  
j) En principi s'haurà de preveure una connexió d'abastiment d'aigua i una de clavegueram per cada edifici. Quan hi haja xarxa d'aigües pluvials a peu de parcel·la, s'hauran de projectar connexions independents d'aigües pluvials i aigües residuals. El diàmetre de les connexions d'aigua haurà d'estar d'acord amb les «Normes Bàsiques per a les Instal·lacions Interiors de Subministraments d'Aigua», del Ministeri d'Indústria i Energia, i les de clavegueram amb les «Recomanacions sobre Connexions de Sanejament», de l'Associació Espanyola d'Abastiments d'Aigua i Sanejament.
  
k) Amb les rasants dels carrers previstes, i la xarxa d'aigües pluvials projectada, tan sols és possible l'evacuació d'aigües pluvials d'una part del polígon, i s'haurà de donar una solució a l'evacuació d'aigües de tot el polígon. A més, a causa que el col·lector general de la platja d'Almardà està dimensionat per a l'evacuació exclusiva d'aigües negres, les aigües pluvials recollides en el polígon no hauran de connectar a la xarxa d'aigües negres, i s'haurà d'estudiar la possibilitat de connectar a la séquia del Rei.
  
l) S'hauria de comprovar la situació i profunditat del pou de registre del col·lector general al qual pretén connectar-se la xarxa d'aigües residuals, a fi de veure si és possible realitzar la connexió a major profunditat, de forma que la xarxa projectada quede situada a major profunditat.
  
m) Falten les cotes de la xarxa d'aigües pluvials projectada.
  
n) S'haurà d'evitar l'encreuament de les canonades d'aigües pluvials i aigües residuals.
  
o) En el plànol de seccions longitudinals falta indicar les distàncies entre pous de registre, així com les cotes de rasant de la major part de pous de registre. També falta per representar alguns trams i pous de registre. D'altra banda, haurien de revisar-se els pendents dels trams 20-21 i 7.20, a fi que els pendents dels diferents ramals siguen uniformes.
  
p) El plec de condicions haurà d'adaptar-se a les unitats d'obra que s'executaran, indicant-hi qualitats dels materials, forma d'execució de les obres, controls de qualitat, etcètera. Respecte als controls de qualitat, s'haurà d'indicar en l'apartat corresponent el cost d'aquests.
  
Finalment, cal indicar que, d'acord amb la normativa vigent, s'haurà d'acompanyar al projecte un estudi de seguretat i salut.
  
5. Vist que en data 22 d'abril de 1999 s'emet informe sobre el projecte esmentat pel Departament de Manteniment Protecció Civil de la manera següent:
  
Jardineria
  
El tipus de plantació i les varietats proposades s'adapten als criteris establits.
  
Reg localitzat
  
La instal·lació proposada es considera adequada i l'automatisme d'aquesta és compatible amb l'utilitzat per aquest departament.
  
Mobiliari urbà
  
La dotació i tipus de mobiliari és l'adequada.
  
Pel que s'exposa s'emet informe favorable.
  
6. Vist que en data 27 d'agost de 1999 el cap de l'Àrea d'Activitats emet informe sobre el projecte elèctric, en el següent sentit:
  
Revisat el projecte tècnic per a la dotació d'enllumenat públic al polígon E-3 de la platja d'Almardà, redactat pels enginyers tècnics industrials Arcadio Andrés Llopis i Francisco Ramón Civera, amb data d'entrada el 17 d'agost de 1999, s'informa que en principi es consideren acceptables les condicions proposades en el mencionat projecte tècnic.
  
Per tot el que s'ha indicat anteriorment, s'emet informe favorable per a la continuació de la tramitació administrativa corresponent, indicant-hi únicament que l'equip de mesura estarà compost de comptador d'energia elèctrica d'activa per a simple tarifa, de manera que es puga contractar amb l'empresa subministradora d'energia elèctrica la tarifa 4.0 amb la discriminació horària que li corresponga al ser l l'habitual de l'Ajuntament de Sagunt.
  
7. Vist que en l'informe del tècnic de Planejament de data 5 d'octubre de 1999 es conclou dient: «La cèdula del present programa és innecessària per no modificar-se l'ordenació prevista i formalitzar-se les determinacions relatives a les unitats d'execució, establides en l'article 22 i concordants del reglament de planejament.
  
No obstant això, es fa constar l'afrontació amb el domini públic litoral als efectes de competències concurrents amb altres administracions», formen part de la documentació del programa d'actuació integrada que l'ajuntament pretén sotmetre al tràmit d'informació establit en la llei amb les següents consideracions prèvies:
  
a) L'ajuntament pretén portar a cap l'execució de les obres de forma indirecta a través de la figura de l'urbanitzador.
  
b) El pagament de l'obra urbanitzadora per part dels propietaris afectats es portarà a terme en metàl·lic a través de quotes d'urbanització, atés que el present programa d'actuació integrada actua sobre una unitat d'execució en la qual es té el projecte de reparcel·lació aprovat definitivament i inscrit registralment, motiu pel qual s'han determinat les càrregues i beneficis dins de l'àmbit de la unitat.
  
c) L'aspirant a urbanitzador es comprometrà en la seua oferta, a més de l'assumpció de les restants qüestions de caràcter general, recollides en la plica que es presente i siga seleccionada, a perfeccionar el projecte d'urbanització de referència amb la introducció i concreció de les distintes particularitats recollides en els diferents informes tècnics anteriorment transcrits, així com a recollir les determinacions que es formulen per Iberdrola en relació amb el projecte d'electrificació de la unitat, el qual obra en poder de la dita companyia i que està pendent d'emetre's.
  
Atés que el present programa d'actuació integrada haurà d'ajustar-se en el seu tràmit a l'article 44 i següent de la Llei Reguladora de l'Activitat Urbanística, i amb els objectius i determinacions recollits en l'article 29 del mateix text legal i altres determinacions legalment aplicables.
  
Atés que l'article 46.3 de la llei estableix que els programes d'actuació integrada s'hauran de sotmetre al tràmit d'informació pública, mitjançant un edicte publicat en un diari d'informació general editat a la Comunitat Valenciana i, posteriorment o simultàniament, en el Diari Oficial de la Generalitat Valenciana, advertint de la possibilitat de formular al·legacions, proposicions juridicoeconòmiques en competència i alternatives tècniques. No és preceptiva la notificació formal i individual als propietaris afectats, però, abans de la publicació de l'edicte, haurà de remetre avís amb el contingut al domicili fiscal dels qui consten en el cadastre com a titulars de drets afectats per l'actuació proposada.
  
Es podran presentar alternatives tècniques i al·legacions durant 20 dies, comptats des de l'última publicació de l'edicte. Qualsevol interessat podrà comparéixer a l'Ajuntament de Sagunt i consultar la documentació que integra la proposta de programa, i projectes que l'acompanyen, així com formular, si és el cas, al·legacions, o alternatives tècniques dins del termini indicat en el paràgraf anterior i en els termes que estableix el punt 4 de l'article 46 de la Llei Reguladora de l'Activitat Urbanística.
  
D'altra banda, es dóna a conéixer que durant el període de cinc dies, comptats a partir del venciment del termini anterior, es podran presentar les propostes juridicoeconòmiques; si no és que durant els 10 dies d'informació pública alguna persona es comprometera a presentar una alternativa tècnica substancialment distinta a la inicial. En aquest cas la pròrroga es farà constar en l'expedient, s'anunciarà al tauler d'anuncis de l'ajuntament, i es comunicarà als qui, per desconéixer-la, presenten pliques prematurament.
  
L'acte d'obertura de pliques tindrà lloc a les 12.00 hores del dia següent hàbil a la conclusió del termini per a presentar-les, al Departament d'Urbanisme. Totes les actuacions podran ser objecte de consulta i al·legació pels interessats durant els deu dies següents al d'obertura de pliques. Els competidors, durant aquest període, podran associar-se unint les seues proposicions.
  
A la vista de tot això, resolc:
  
Primer
  
Sotmetre al tràmit d'informació pública l'alternativa tècnica de programa comprensiva del projecte d'urbanització del polígon E-3 del pla parcial de les platges d'Almardà, redactat pels arquitectes Fernando Juan Samper i Celso Varela Galán, en data desembre de 1998, amb un pressupost per a coneixement general de 803.400.517 pessetes (cent quaranta-set milions set-centes vint mil quatre pessetes), i els projectes elèctrics redactats pels senyors Arcadio Andrés Llopis Juesas i Francisco Ramón Civera Navarre a l'agost de 1999, amb els pressupostos de 62.801.184 pessetes del projecte d'enllumenat públic, 8.772.180 pessetes del projecte de línia subterrània de mitja tensió tipus SSMT, 27.796.884 pessetes del projecte de xarxa subterrània de baixa tensió, i 7.599.492 pessetes del projecte centre de transformació; amb les consideracions recollides en el resultant número 7 de la present resolució.
  
Segon
  
Remetre avís al domicili fiscal dels qui consten en el cadastre com a titulars de drets afectats per l'actuació proposada, així com avís als propietaris registrals identificats en el projecte de reparcel·lació d'aquesta entitat d'actuació, atés que aquest document de gestió ja ha sigut aprovat definitivament.
  
Tercer
  
Remetre la resolució de referència a la Demarcació de Costes a València, als efectes oportuns, donada l'afrontació del present programa d'actuació integrada amb el domini públic litoral.
  
Cosa que es fa pública perquè se'n tinga coneixement general i d'acord amb el que estableix l'article 53, en concordança amb l'article 46.3, de la Llei 6/1994, de 15 de novembre, Reguladora de l'Activitat Urbanística de la Generalitat Valenciana.
  
El termini d'informació pública serà de 20 dies hàbils, comptats a partir de l'endemà de la publicació d'aquest anunci en el Diari Oficial de la Generalitat Valenciana (la dita documentació es troba depositada a l'Ajuntament de Sagunt, Departament d'Urbanisme).